વી.ટી. સ્ટેશનની બહાર નીકળતાં જ એકદમ સામે જમણે હાથે એવી જ એક ભવ્ય ઇમારત – મુંબઈ સુધરાઈ – મહાનગરપાલિકા-નું મકાન, જેના પટાંગણમાં સર ફિરોજશાહ મહેતાની પૂર્ણ કદની ઉત્કૃષ્ટ પ્રતિમા. જાણે મુંબઈના નગરવાસીઓનું ગૌરવ. બ્રિટિશરોએ બાંધેલી આ ઇમારતમાંથી લગભગ બસો વર્ષોથી મુંબઈ સુધરાઈ મહાનગરના લોકજીવનની અત્યંત કાળજીભરી માવજત કરતી રહી છે. સુધરાઈના મકાનની બન્ને – ડાબી અને જમણી – બાજુએથી જતા બે માર્ગો. એક વી.ટી. સ્ટેશનના પહેલા પ્લેટફોર્મને સમાતંર જતો માર્ગ ‘ટાઇમ્સ ઓફ ઇન્ડિયા’ના પ્રેસ તરફ તથા કાફર્ડ માર્કેટ તરફ લઈ જાય છે અને બીજો માર્ગ આઝાદ મેદાનને સમાંતર ધોબીતળાવ તરફ દોરી જાય, જ્યાંથી ગિરગાંવ, કાલબાદેવીના વિસ્તારમાં જઈ શકાય છે.